Figeľ, Ján, 1. podpredseda vlády a minister dopravy, výstavby a regionálneho rozvoja SR (2010-12-09):
Pekne pozdravujem pána poslanca Vážneho. Aj minule som tu mal veľkú časť toho spoločného, aj teraz to mám, tak na jednej strane sa aj teším, na druhej potrebujem aj pracovať, ale toto je hodina otázok, takže ideme na to. Ja aj minule som na túto alebo podobnú otázku reagoval, tak, možno že trošku pridám, aby sme nielen hovorili, čo bolo pred týždňom. Uvidíme, čo bude o týždeň vo štvrtok, ak bude ešte parlament. Vítam naozaj každú príležitosť na diskusiu o transparentnosti, resp. aj na potvrdenie, pán kolega Vážny, že obstarávanie za môjho vedenia je iné, je naozaj čitateľnejšie na ministerstve dopravy, než bolo predtým. A môžem ísť aj na detaily, pretože práve ministerstvo dopravy, čuduj sa svete možno, ale práve toto ministerstvo v auguste ako prvé zahájilo reálne, konkrétne a nielen testovacie, ale skutočné elektronické tendre, konkrétne vtedy na železničnej spoločnosti. Viete, železničné spoločnosti sú dnes v červených číslach, tak ste mi ich odovzdávali a časť odpovede je aj v tom, za koľko a za čo, a čo sa nakupuje a verím, že aj táto časť odpovede spolu s celkovou konsolidáciou prispeje k tomu, že prejdeme z červených do čiernych čísiel. K týmto trom železničným spoločnostiam, teda ZSSK Slovensko, ZSSK Cargo a ŽSR, Železnice Slovenskej republiky sa pridávajú aj Pošta, Letisko Bratislava, Letové prevádzkové služby a ďalšie. Vo väčšine týchto spoločností už prebehli alebo prebehnú prvé aukcie najneskôr v decembri. Rád by som napríklad len za železničnú spoločnosť Cargo, Cargo Slovakia, povedal, že od septembra sa na nej uskutočnili v priemere dve aukcie týždenne s celkovou úsporou v porovnaní s pôvodnými kontraktmi, teda porovnateľnými kontraktmi viac ako 1,3 mil. eur, teda po starom, viac ako 40 mil. Sk. Spôsobom elektronického obstarávania je možné obstarávať v prípadoch, ak je predmet zákazky možno jasne a jednoznačne definovať, a to, samozrejme znamená, že ide hlavne o tovary a služby. Formu elektronického obstarávania organizácie podriadené ministerstvu dopravy, výstavby a regionálneho rozvoja v tomto roku už úspešne realizovali vo viacerých prípadoch. Ministerstvo prijalo opatrenia na čo najširšie množstvo tovarov, a čo najširšie množstvo služieb, ktoré sa budú obstarávať elektronickými aukciami. V budúcnosti sa bude používať najmä pri zabezpečení tovarov a služieb, kde väčší počet zúčastnených subjektov môže ponúknuť nižšiu cenu. Pracovníci realizujúci v Národnej diaľničnej spoločnosti verejné obstarávanie boli už zaškolení na obstarávanie touto formou. Rovnako je na tento typ obstarávania zabezpečený aj softvér. Do konca tohto kalendárneho roka začne Národná diaľničná spoločnosť obstarávať prvú zákazku touto formou. V Slovenskej správe ciest sa dokončuje spustenie elektronických aukcií na tovary a služby tak, aby mohol byť proces elektronického obstarávania realizovaný postupne od začiatku nového roka. Aj preto aktuálne prebieha na SSC, na Slovenskej správe ciest audit zmlúv na tovary a služby, aby sa do elektronického obstarávania dostalo čo najviac položiek, a tak sa zabezpečila transparentnosť, a aby sa dosiahli čo najlepšie podmienky aj pre obstarávateľa na jednej strane a rovnaké príležitosti pre dodávateľov na strane druhej. A čo sa týka obstarávania samotnej technickej štúdie, lebo aj o tom je otázka, nejde o nijakú špeciálnu kategóriu obstarávania, nezáleží na tom, aký druh služby alebo tovaru sa bude touto formou obstarávať. Takže ak bude všetko vecne pripravené k vypísaniu súťaže na technickú štúdiu, bude sa aj takáto kategória realizovať formou elektronického verejného obstarávania. Pán poslanec, už len doplním, že sme zaviedli alebo zavádzame elektronické verejné obstarávanie do všetkých podriadených organizácií, a ako som povedal, už dnes evidujeme výrazné, konkrétne úspory oproti stavu, keď sa tam šafárilo. Našou politikou je správať sa k zverenému majetku zodpovedne vo vzťahu ku všetkým občanom Slovenska. To je postavenie alebo postoj dobrého hospodára. Preto opakujem, že ma teší, že sa každý týždeň pýtate na hodine otázok na to isté a v tomto duchu sa teším, už aj na budúci štvrtok. Ďakujem pekne.